divisionisme
Divisionisme er en maleteknik, hvor ublandede farver (pigmenter) påføres lærredet eller papiret i små strøg eller prikker. Farveindtrykket, der opstår på beskuerens nethinde, når billedet ses på nogen afstand, er en blanding af det reflekterede lys fra de enkelte prikker.
Denne optiske farveblanding blev udviklet og anvendt af især de franske malere Georges Seurat og Paul Signac. Den kunstretning, der dyrkede divisionismen, benævnes ofte pointillisme.